《三月二十一夜南皮夫子招饮水际竹边亭》
清代·毛澄

微风拂修竹，萧槭菰蒲声。宿鸭忽引吭，格磔水鸟鸣。

恍然泊烟渚，欲濯沧浪缨。是时疏雨过，野凉亭外生。

官事少得閒，坐定知三更。解衣挂竹枝，扫叶然瓶笙。

楼阴浸水黑，镫影暗不明。酒香聚游鱼，闻语了弗惊。

我生坠忧患，万事秋毫轻。不图尘堀中，触此江海情。

一杯酹髯翁，来领夜气清。

作者简介：毛澄，字叔云，仁寿人。光绪庚辰进士，改庶吉士，授滕县知县。有《稚澥诗集》。